Polisievrou met dienspistool geskiet - Maroela Media
Kapt. Thulani Zwane, woordvoerder van die polisie, sê die 27-jarige verdagte is Dinsdagaand in Gingindlovu naby Eshowe in KwaZulu-Natal in hegtenis geneem. Die verdagte word daarvan beskuldig dat hy 'n vrouekonstabel wat van diens af was geskiet het.
Zwane sê die konstabel het glo met die man in 'n argument betrokke geraak. "Na die argument het die verdagte haar glo oorrompel en haar van haar dienspistool ontwapen en haar vier keer geskiet." Die beampte is in 'n kritieke toestand in die hospitaal opgeneem.
Die verdagte het na die voorval met die beampte se vuurwapen gevlug en die vuurwapen is in sy besit gevind toe hy in hegtenis geneem is. Zwane sê die motief vir die skietery is nog nie bekend nie. Die verdagte sal na verwagting Donderdag in die Empangeni-landdroshof verskyn op aanklag van poging tot moord, die besit van 'n ongelisensieerde vuurwapen en roof.